Duitse toeris in Mpumalanga doodgeskiet  (Foto: SAPD) ŉ Duitse toeris is Maandagmiddag naby Witrivier in Mpumalanga doodgeskiet. Die toeris was glo saam met drie medelandsburgers in ŉ Hyundai H1-bussie op pad na die Mdluli Safari-lodge naby die Krugerwildtuin se Numbi-hek toe hulle omstreeks 16:30 deur gewapende mans voorgekeer is. “Drie gewapende verdagtes wat in ŉ VW Caddy gery het, het die bussie voorgekeer. Die verdagtes het die toeriste opdrag gegee om die deure van hul voertuig oop te maak, maar toe die bestuurder al die deure gesluit het, het een van die verdagtes hom deur die venster in die bolyf geskiet, het brig. Selvy Mohlala, polisiewoordvoerder, gesê. Die bussie het toe glo vir sowat 100 m in trurat gery voordat dit teen die muur van Heroes Academy vasgery het. “Die bestuurder is op die toneel dood en die verdagtes het met leë hande gevlug.” ŉ Saak van moord word ondersoek en daar is met ŉ onmiddellike soektog na die verdagtes begin. Lt.genl. Semakaleng Daphney Manamela, provinsiale polisiekommissaris, het die voorval ten sterkste veroordeel. Die polisie het ŉ beroep op enigiemand met inligting oor die voorval gedoen om Stop Misdaad te kontak by 08600 10111.